Staatsrede ‘goeie nuus’ vir sakesektorArgieffoto (Foto: Maroela Media) Prof. Raymond Parsons, ekonoom by die Noordwes-Universiteit se Sakeskool, sê pres. Cyril Ramaphosa se staatsrede was ŉ realistiese beoordeling van die huidige sosio-ekonomiese uitdagings wat Suid-Afrika in die gesig staar. Hy is ook vol lof oor die praktiese stappe wat Ramaphosa uiteengesit het om hierdie uitdagings aan te pak ten einde ekonomiese groei te bewerkstellig. Hy is veral positief oor die erkenning van die private sakesektor se rol in die ekonomie en hoe dit met ekonomiese herstel toevertrou moet word. Die president het Donderdagaand gefokus op praktiese stappe om die ekonomie te versterk, het onderneem om van burokratiese rompslomp ontslae te raak en het gesê hy is van voorneme om die nasionale ramptoestand op te hef sodra ander maatreëls en wetgewing daaroor ingestel word. Parsons loof Ramaphosa se erkenning dat sakeondernemings eerder as die regering werksgeleenthede moet skep. “Die staatsrede bied ŉ platform vir die sakesektor om nou ten volle te reageer indien daar ŉ klimaat van beleidsekerheid en voorspelbaarheid is waarbinne dit kan funksioneer. Die reaksie van die sakesektor sal dus deurslaggewend moet wees om die ekonomiese voornemens van die staatsrede in werklike belegging en groei te omskep. Dit sluit in die aanmoediging van kleinsakeondernemings,” het Parsons gesê. Parsons was ook ingenome met die aankondiging van verskeie ekonomiese hervormings, en veral die verbintenis tot tydlyne vir lewering en aanspreeklikheid vir ekonomiese uitkomste. Ramaphosa het gesê die regering gee homself 100 dae om ŉ omvattende maatskaplike verdrag saam te stel om die ekonomie te laat groei, werk te skep en hongersnood teen te staan. “Hierdie tydlyne moet afgedwing word om geloofwaardigheid en vertroue te verseker. Dit word vereis om die beleggersvertroue te bou wat nodig is om Suid-Afrika se werklike ekonomiese potensiaal te ontsluit. Ramaphosa het ook gesê dat die spesiale maatskaplike toelaag van R350 per maand wat as gevolg van die Covid-19-pandemie ingestel is, tot Maart volgende jaar verleng word. “Terwyl dit nodig is om die spesiale maatskaplike toelae vir nog ŉ jaar te verleng, moet die langtermyndoelwit wees om mense vanuit armoede in die sakesektor in te beweeg.” Parsons sê dit is van kardinale belang om te verseker dat die hervormings wat in die staatsrede aangekondig en die goeie bestuur wat nodig is, uitkomste sal lewer. “Die aspirasies van die staatsrede is duidelik. As dit suksesvol gerealiseer word, kan die staatsrede ŉ stapsgewyse verandering in die ekonomiese heropbou en herstel van die land wees.”